Document ID: 32004R0499

Kommissionens forordning (EF) nr. 499/2004
af 17. marts 2004
om ændring af forordning (EF) nr. 1082/2003 for så vidt angår fristen og modellen for rapportering i oksekødssektoren
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 1760/2000 af 17. juli 2000 om indførelse af en ordning for identifikation og registrering af kvæg og om mærkning af oksekød og oksekødsprodukter og om ophævelse af Rådets forordning (EF) nr. 820/97(1), særlig artikel 10, litra d), og
ud fra følgende betragtninger:
(1) Kommissionens forordning (EF) nr. 1082/2003(2) indeholder gennemførelsesbestemmelser til forordning (EF) nr. 1760/2000 for så vidt angår mindstekrav til den kontrol, der skal foretages i forbindelse med ordningen for identifikation og registrering af kvæg.
(2) Fristen for rapportering om de årlige kontrolaktiviteter i henhold til forordning (EF) nr. 1082/2003 bør stemme overens med fristen for indsendelse af rapporter om den årlige støtte i form af præmier i henhold til Kommissionens forordning (EF) nr. 2419/2001 af 11. december 2001 om gennemførelsesbestemmelser for det integrerede system for forvaltning og kontrol af visse EF-støtteordninger, der indførtes ved Rådets forordning (EØF) nr. 3508/92(3).
(3) For at sikre et effektivt samarbejde mellem medlemsstaterne og Kommissionen i forbindelse med indberetningen til sidstnævnte af resultaterne af kontrollen i oksekødssektoren inden for rammerne af de årlige rapporter, der er omhandlet i artikel 5, stk. 1, i forordning (EF) nr. 1082/2003, er der behov for at forbedre den nuværende model for fremsendelse af disse rapporter og dermed øge rapporternes informationsværdi og sammenlignelighed.
(4) Forordning (EF) nr. 1082/2003 bør derfor ændres i overensstemmelse hermed.
(5) De i denne forordning fastsatte foranstaltninger er i overensstemmelse med udtalelse fra Komitéen for Den Europæiske Udviklings- og Garantifond for Landbruget -
UDSTEDT FØLGENDE FORORDNING:
Artikel 1
I forordning (EF) nr. 1082/2003 foretages følgende ændringer:
1) I artikel 5, stk. 1, ændres "1. juli" til "31. august".
2) Bilag I affattes som angivet i bilaget til nærværende forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 17. marts 2004.

Labels: 12
0
17
6